C 498/30
EL
Επίσημη Εφημερίδα της Ευρωπαϊκής Ένωσης
30.12.2022
Γνωμοδότηση της Ευρωπαϊκής Επιτροπής των Περιφερειών με θέμα «Προς μια διαρθρωτική συμπερίληψη των δήμων και των περιφερειών στην 27η διάσκεψη των μερών (COP 27) της UNFCCC» (2022/C 498/06)
Εισηγήτρια:
Alison GILLILAND (IE/PES), δημοτική σύμβουλος Δουβλίνου
Έγγραφο αναφοράς: Διερευνητική γνωμοδότηση
ΣΥΣΤΑΣΕΙΣ ΠΟΛΙΤΙΚΗΣ Η ΕΥΡΩΠΑΪΚΗ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ (ΕτΠ)
Παροχή επείγουσας αντίδρασης μεγάλης κλίμακας στην κλιματική κατάσταση έκτακτης ανάγκης με τον συνδυασμό αποτελεσματικών μέτρων προσαρμογής και μετριασμού μέσω πολυεπίπεδης δράσης 1. εκφράζει τη βαθιά της ανησυχία σχετικά με τα ευρήματα της 6ης έκθεσης αξιολόγησης της Διακυβερνητικής Επιτροπής για την Αλλαγή του Κλίματος, (IPCC) στην οποία υπογραμμίζεται ότι οι κλιματικοί κίνδυνοι έχουν προκαλέσει σημαντική βλάβη στα οικοσυστήματα ανά την υφήλιο, επιβεβαιώνοντας εκ νέου ότι πολλές από τις επιπτώσεις της κλιματικής αλλαγής είναι ήδη αμετάκλητες· λαμβάνει υπό σημείωση τα αποδεικτικά στοιχεία που περιλαμβάνονται στην έκθεση, τα οποία υπογραμμίζουν πώς τα υφιστάμενα μέτρα προσαρμογής του κλίματος είναι συχνά αναποτελεσματικά λόγω ανεπαρκούς χρηματοδότησης και κακού προγραμματισμού, γεγονός το οποίο θα μπορούσε να αντιμετωπιστεί μέσω μιας χωρίς αποκλεισμούς διακυβέρνησης· 2.
υπογραμμίζει ότι οι εκθέσεις της IPCC αναγνωρίζουν τις τοπικές και περιφερειακές αρχές ως τους βασικούς φορείς για την υλοποίηση λύσεων προσαρμογής και μετριασμού· επαναλαμβάνει ότι οι τοπικές και περιφερειακές αρχές είναι υπεύθυνες για την εφαρμογή του 70 % των μέτρων μετριασμού της κλιματικής αλλαγής και του 90 % των μέτρων προσαρμογής σε αυτήν (1)· υπογραμμίζει τον τρόπο με τον οποίο οι εν λόγω λύσεις πρέπει να παρέχονται από τις τοπικές και τις περιφερειακές αρχές και σε συνεργασία με αυτές, ως άμεσες απαντήσεις στις απειλές της κλιματικής αλλαγής που επηρεάζουν τα χωριά, τις κωμοπόλεις, τις πόλεις και τις ευρύτερες περιφέρειές τους, με το δικό τους ιδιαίτερο κλιματικό πλαίσιο· υπογραμμίζει ότι περισσότεροι από ένα δισεκατομμύριο άνθρωποι σε οικισμούς με χαμηλό υψόμετρο αντιμετωπίζουν κινδύνους όπως η άνοδος της στάθμης της θάλασσας, η υποχώρηση των ακτών ή οι πλημμύρες κατά την παλίρροια, ενώ 350 εκατομμύρια κάτοικοι των πόλεων ζουν με την απειλή της λειψυδρίας παγκοσμίως· 3.
εφιστά, στο πλαίσιο αυτό, την προσοχή στη συμφωνία COP26 για τη συνέχιση των προσπαθειών περιορισμού της αύξησης της θερμοκρασίας σε 1,5 oC πάνω από τα προβιομηχανικά επίπεδα (2) και ζητεί την ταχύτερη εφαρμογή της δράσης για το κλίμα, παράλληλα με μεγαλύτερη χρηματοδοτική στήριξη και καθοδήγηση για τις τοπικές και τις περιφερειακές αρχές· 4. επαναλαμβάνει την έκκλησή της προς τη σύμβαση-πλαίσιο των Ηνωμένων Εθνών για τις κλιματικές μεταβολές (UNFCCC) για συνεργασία με τη σύμβαση των Ηνωμένων Εθνών για τη βιολογική ποικιλομορφία (ΣΒΠ) και το Αναπτυξιακό Πρόγραμμα των Ηνωμένων Εθνών προς ένα συνεκτικό χρονοδιάγραμμα για την ουδετερότητα και την ανθεκτικότητα του κλίματος, την προστασία της βιοποικιλότητας και τη βιώσιμη ανάπτυξη, αποφεύγοντας τις επικαλυπτόμενες στρατηγικές· επικροτεί τη δήλωση του Εδιμβούργου σχετικά με το παγκόσμιο πλαίσιο για τη βιοποικιλότητα μετά το 2020 (3), που αποτελεί ένα παράδειγμα της προσέγγισης της «συνολικής διακυβέρνησης»· 5. επαναλαμβάνει ότι ο ρόλος της ΕΕ είναι να επιδείξει ηγετικές ικανότητες επηρεάζοντας την Ευρωπαϊκή Πράσινη Συμφωνία ώστε να καταστεί η πρώτη ουδέτερη από κλιματική άποψη ήπειρος· τονίζει ότι είναι σημαντικό να ενισχυθούν οι προσπάθειες της ΕΕ ώστε να επιτύχει κλιματική ουδετερότητα έως το 2050, εφαρμόζοντας συστηματικά την αρχή της «μη πρόκλησης σημαντικής βλάβης», προσπαθώντας να αποφευχθεί ο εγκλωβισμός στη χρήση άνθρακα και η διαρροή άνθρακα· χαιρετίζει την πορεία που
(1) (2) (3)
Ψήφισμα της Ευρωπαϊκής Επιτροπής των Περιφερειών (ΕτΠ) με θέμα «Η Ευρωπαϊκή Πράσινη Συμφωνία σε συνεργασία με τις τοπικές και τις περιφερειακές αρχές» (ΕΕ C 79 της 10.3.2020, σ. 1).
Σύμφωνο της Γλασκόβης για το κλίμα, παράγραφος 15.
Δήλωση του Εδιμβούργου σχετικά με το παγκόσμιο πλαίσιο για τη βιοποικιλότητα μετά το 2020.